REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 06-2/65-24

21. jun 2024. godine

B e o g r a d

Z A P I S N I K

ŠESTE SEDNICE ODBORA ZA USTAVNA PITANjA I ZAKONODAVSTVO

NARODNE SKUPŠTINE, ODRŽANE 21. JUNA 2024. GODINE

Sednica je počela u 11.05 časova.

Sednicom je predsedavala Milica Nikolić, predsednik Odbora.

Sednici su prisustvovali članovi Odbora: Vesna Nedović, Jasmina Palurović, Snežana Jovanović, Sanja Jefić Branković, Risto Kostov, Uroš Đokić, Nikola Bokan, Miloš Gnjidić, Slobodan Petrović, Tatjana Pašić i Danijela Nestorović.

Sednici je prisustvovao i: Marko Milošević, zamenik člana Odbora Vladana Zagrađanina.

Sednici nisu prisustvovali članovi Odbora: Ana Krstić, Goran Petrović, Olja Petrović i Dragan Nikolić, kao ni njihovi zamenici.

Odbor je, na predlog predsednika, (10 glasova za, 1 uzdržan i 1 nije glasao) utvrdio sledeći

**D n e v n i r e d:**

1. Donošenje odluke o izmenama i dopunama Odluke o obrazovanju Radne grupe za unapređenje izbornog procesa.

**Prva tačka dnevnog reda**. Donošenje odluke o izmenama i dopunama Odluke o obrazovanju Radne grupe za unapređenje izbornog procesa

Na osnovu člana 27. stav 8. Zakona o Narodnoj skupštini, člana 44. stav 6. i člana 48. stav 2. Poslovnika Narodne skupštine, predlažem da Odbor za ustavna pitanja i zakonodavstvo donese Odluku o izmenama i dopunama odluke o obrazovanju Radne grupe za unapređenje izbornog procesa.

Tekst odluke glasi:

1. U Odluci o obrazovanju Radne grupe za unapređenje izbornog procesa 04 Broj: 06-961/24 od 29. aprila i 10. maja 2024. godine, u tački 3. posle stava 2. dodaje se novi stav 3. koji glasi:

„U radu Radne grupe dužni su da, po pozivu, učestvuju i predstavnici drugih organa i organizacija koji su nadležni za pripremu, sprovođenje ili nadzor nad sprovođenjem propisa čije izmene ili dopune razmatra Radna grupa.“.

Dosadašnji stav 3, koji postaje stav 4, menja se i glasi:

„Ako Radna grupa tako odluči, na sastanak Radne grupe mogu da budu pozvani predstavnici drugih udruženja, kao i druga lica koja mogu doprineti ispunjenju zadatka Radne grupe“.

Posle dosadašnjeg stava 3. koji postaje stav 4. dodaje se novi stav 5. koji glasi:

„U slučaju da rukovodioci organa i organizacija iz st. 1. i 3. ove tačke ne odrede svoje predstavnike u Radnoj grupi ili ako predstavnici tih organa i organizacija neopravdano ne prisustvuju na dva uzastopna sastanka Radne grupe, predsedavajući Radne grupe o tome obaveštava Odbor za ustavna pitanja i zakonodavstvo, kao i nadležni odbor Narodne skupštine“.

2. U tački 4. stav 1. posle reči: „u Republici Srbiji,“ dodaju se reči: „uključujući i eventualne preporuke iz izveštaja koje ODIHR bude objavio u vezi sa lokalnim izborima održanim 2. juna 2024. godine,“.

Posle stava 1. dodaje se novi stav 2. koji glasi:

„Kada se određena preporuka ODIHR odnosi na više različitih pitanja, odnosno oblasti, Radna grupa treba da razmotri zakonodavne i druge mere potrebne za sprovođenje preporuke po svim tim pitanjima, odnosno oblastima.“.

Dosadašnji st. 2. do 4. postaju st. 3. do 5.

3. U tački 5. posle stava 1. dodaje se novi stav 2. koji glasi:

„U slučaju da je predsedavajući Radne grupe odsutan ili sprečen da predsedava sastanku Radne grupe, predsedavanje preuzima zamenik onog člana koji je izabran za predsedavajućeg, a u slučaju njegovog odsustva ili sprečenosti, član koji je u Radnu grupu imenovan na predlog udruženja.“.

Dosadašnji st. 2. do 4. postaju st. 3. do 5.

Posle dosadašnjeg stava 4. koji postaje stav 5. dodaju se st. 6. do 10. koji glase:

„Radna grupa, na osnovu podataka koje je objavio ODIHR, kao i na osnovu predloga članova Radne grupe, utvrđuje spisak neispunjenih preporuka ODIHR, sa navođenjem zakona ili mera čije izmene, odnosno primena podrazumevaju ispunjenje svake od tih preporuka.

U svrhu usaglašanja stavova po pojedinim pitanjima, rad Radne grupe može se odvijati u tematskim podgrupama po određenim oblastima koje predloži predsedavajući Radne grupe, čijim radom rukovodi član ili zamenik člana Radne grupe kojeg odredi predsedavajući Radne grupe.

U radu tematskih podgrupa učestvuju članovi i zamenici članova Radne grupe koji iskažu interesovanje. Poslaničke grupe, političke stranke nacionalnih manjina koje nemaju poslaničku grupu i udruženja zastupljena u Radnoj grupi mogu da za učešće na sastanku tematske podgrupe odrede i drugog predstavnika osim onih imenovanih u tački 2. ove odluke.

Tematska podgrupa dostavlja predlog usaglašenih stavova Radnoj grupi u roku koji odredi Radna grupa.

Kada u okviru tematske podgrupe nije postignuta puna usaglašenost stavova, tematska podgrupa dostavlja Radnoj grupi pregled predloga oko kojih je postignuta saglasnost, kao i pregled predloga u vezi sa kojima nije postignuta saglasnost.“.

4. U tački 6. posle stava 1. dodaju se novi st. 2. do 5, koji glase:

„U slučaju da neki član Radne grupe ne može ili ne želi da podrži nijedan predlog koji se odnosi na potpuno ili delimično ispunjenje konkretne preporuke ODIHR, ili ne prisustvuje sastanku na kojem se o predlozima odlučuje, on se prilikom odlučivanja o tom predlogu neće računati u ukupan broj članova Radne grupe utvrđen tačkom 2. ove odluke.

Glasanje o predlozima koji se odnose na istu preporuku, odnosno meru, vrši se objedinjeno, kada je u okviru tematske podgrupe postignuta puna saglasnost, a u drugim slučajevima po pojedinim odredbama, odnosno grupi odredaba ako su, po oceni predlagača, odredbe u toj grupi međusobno uslovljene.

Ako nijedan predlog koji se odnosi na istu zakonsku odredbu ili više međusobno povezanih odredaba, odnosno na istu meru ne dobije potrebnu većinu glasova za usvajanje, pristupa se usaglašavanju tih predloga u okviruRadne grupe.

Ako ni nakon usaglašavanja ne bude doneta odluka o predlogu za potpuno ili delimično ispunjenje preporuke, Odboru za ustavna pitanja i zakonodavstvo se dostavlja akt sa dva predloga koja su dobila najveći broj glasova, a koji nisu dobili potrebnu većinu glasova za usvajanje.

Dosadašnji stav 2. koji postaje stav 6, menja se i glasi:

„Zamenik člana ima pravo da prisustvuje svim sastancima Radne grupe i da učestvuje u radu, s tim da u odlučivanju može da učestvuje samo u slučaju da je odsutan član kojeg zamenjuje.“.

5. U tački 7. posle stava 1. dodaje se stav 2. koji glasi:

„Stručnu podršku u radu Radne grupe pruža Služba Narodne skupštine, uključujući Kabinet predsedsenika Narodne skupštine i Generalni sekretarijat Narodne skupštine.“.

6. U tački 9. stav 2. menja se i glasi:

„Radna grupa treba da Odboru za ustavna pitanja i zakonodavstvo dostavlja predloge odgovarajućih zakona prema dinamici utvrđivanja njihovih tekstova na sastanku Radne grupe, vodeći računa o tome da sve izmene i/ili dopune jednog zakona budu obuhvaćene jednim predlogom zakona, kao i o tome da svi potrebni zakoni budu usvojeni do 1. jula 2025. godine.“.

Posle stava 2. dodaju se st. 3. do 5. koji glase:

„Nakon razmatranja preporuka ODIHR, Radna grupa može da odluči da Odboru za ustavna pitanja i zakonodavstvo uputi obrazloženi predlog zaključka da po određenoj preporuci nije potrebno preduzimanje zakonodavnih ili drugih mera.

Nakon završetka rada na pripremi predloga odgovarajućih zakona iz stava 2. ove tačke, Radna grupa nastavlja sa radom sa zadatkom praćenja primene preporuka ODIHR, o čemu Odboru za ustavna pitanja i zakonodavstvo dostavlja odgovarajuće predloge zaključaka.

Predsedavajući Radne grupe jednom u tri meseca dostavlja Odboru za ustavna pitanja i zakonodavstvo informaciju o radu Radne grupe.“.

7. U tački 10. stav 1. tačka na kraju teksta se zamenjuje zapetom i dodaju se reči:

„vodeći računa o roku iz tačke 9. stav 2. ove odluke za usvajanje svih potrebnih zakona.“.

8. Tačka 11. menja se i glasi:

„Sve informacije o sastancima i donetim odlukama Radne grupe, kao i informacije i predlozi upućeni Odboru za ustavna pitanja i zakonodavstvo, objavljuju se na internet stranici Narodne skupštine.“.

9. Ova odluka stupa na snagu danom donošenja.

U diskusiji je učestvovala narodni poslanik Tatjana Pašić.

Odbor je odluku doneo većinom glasova (11 glasova za, 1 uzdržan i 1 nije glasao).

Sednica je završena u 11.15 časova.

Sastavni deo zapisnika čine stenografske beleške.

SEKRETAR PREDSEDNIK

dr Radoje Cerović Milica Nikolić